Here we go again. I et nyt, men let genkendeligt angreb på danske lønmodtagere foreslår Lars Løkke Rasmussen og resten af regeringen igen at sænke barren for billig arbejdskraft fra Indien og Pakistan.

Vi så det sidst i oktober. Her ville regeringen sænke bøderne for at ansætte illegal arbejdskraft og åbne op for, at landmænd kunne ansætte medarbejdere fra Ukraine til en årsløn på 130.000 kr.

Regeringen prøvede også at sænke beløbsgrænsen til 330.000 kr. om året mod de 418.000 kr., den er i dag. Det svarer til en timeløn på 145 kr. i timen inklusiv pension, og det ville betyde, at porten til det danske arbejdsmarked stod helt åben for milliarder af mennesker fra 12 tredjelande – blandt andet Kina, Indien og Brasilien.

Det fik vi i Socialdemokratiet heldigvis stoppet – med hjælp fra DF.

Men nu prøver regeringen lykken igen. Denne gang vil den sænke beløbsordningen til det (meget lidt) højere beløb 350.000 kr. om året. Beskæftigelsesminister Troels Lund Poulsen mener, at han er kommet oppositionen i møde med den lille forhøjelse. Men så smider han på bordet, at regeringen nu vil åbne op for arbejdstagere fra ikke 12, men – hold fast – hele 30 lande uden for EU.

Regeringen skal ikke regne med opbakning fra Socialdemokratiet. Danske faglærte skal ikke konkurrere med indere og pakistanere på løn og arbejdsvilkår i Danmark. Det vil vi simpelthen ikke være med til. Danmark bliver rigere, når vi konkurrerer på kundskaber og kvalitet – ræset mod lønbunden taber vi. Heldigvis.

Desuden kan arbejdsgiverne allerede i dag finde medarbejdere blandt over en halv milliard borgere i EU. De kan også finde en ny ansat blandt de 100.000 danskere, der går arbejdsløse, eller fremtidssikre virksomheden ved at tage en af de 10.000 unge, der ikke kan finde en praktikplads, i lære. Virksomhederne har også gode muligheder for at finde arbejdskraft uden for EU – de skal bare være villige til at betale dem en ordentlig løn. Og det er her, skoen trykker, når regeringen endnu en gang prøver at sænke beløbsgrænsen.

I stedet for at bruge gode tider til at få flere danskere ind på arbejdsmarkedet, så prøver regeringen igen og igen at presse hårdtarbejdende danskere på lønnen. Det er uanstændigt og uklogt.